Флораһында яҡынса 680 төр юғары төҙөлөшлө көпшәле үҫемлек иҫәпләнә : көкөрт үләне һымаҡтарҙың 4 төрө , ҡырҡбыуын һымаҡтарҙың — 6 , абаға һымаҡтарҙың — 16 , яланғас орлоҡлоларҙың — 4 , яҡынса 650 төр сәскәле үҫемлек . 20 реликт ( аҙ сәскәле зыягөл , бейек ҡамғаҡ , ваҡ сәскәле соссюрея , Гмелин торна борсағы , кавказ күрәне , оҫҡон йыуаһы , сүллек һолобашы , күп һеңерсәле туманаҡ , әрмән әреме , ябай оносма һ.б. ) һәм 9 эндемик ( башҡорт елемүләне , башҡорт ҡанүләне , ирәмәл эттабаны , Литвинов сырмалсығы , мугоджар кейәү үләне , урал цицербитаһы , шырт еҙүлән , энәле ҡәнәфер , ярым төҙ тырнағут ) табылған .